VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

Į S A K Y M A S

DĖL VALSTYBINĖS MOKESČIŲ INSPEKCIJOS PRIE FINANSŲ MINISTERIJOS VIRŠININKO 2000 M. GRUODŽIO 6 D. ĮSAKYMO NR. 227 „DĖL MOKESTINIŲ PRIEVOLIŲ ĮSKAITYMO TVARKOS“ DALINIO PAKEITIMO

2001 m. liepos 30 d. Nr. 187

Vilnius

Vadovaudamasis Lietuvos Respublikos mokesčių administravimo įstatymo (Žin., 1995, Nr. 61-1525) 29 straipsnio 4 dalimi ir 38 straipsniu,

1. Iš dalies pakeičiu Valstybinės mokesčių inspekcijos prie Finansų ministerijos viršininko 2000 m. gruodžio 6 d. įsakymu Nr. 227 „Dėl Mokestinių prievolių įskaitymo tvarkos patvirtinimo“ (Žin., 2000, Nr. 110-3558; 2001, Nr. 17-539) patvirtintą Mokestinių prievolių įskaitymo tvarką:

1.1. Išdėstau 2 punktą taip:

„2. Tvarka parengta vadovaujantis Lietuvos Respublikos mokesčių administravimo įstatymo (Žin., 1995, Nr. 61-1525) 29 straipsnio 4 dalimi ir 38 straipsniu (2001 m. birželio 26 d. įstatymo Nr. IX-394 redakcija; Žin., 2001, Nr. 62-2211).“

1.2. Išdėstau 5 punkto 5.3 papunktį taip:

„5.3. įmokos sumokėjimo data – tai data, kai įmoka patenka į teritorinės valstybinės mokesčių inspekcijos biudžeto pajamų surenkamąją sąskaitą (toliau – surenkamoji sąskaita), o atsiskaitant akcijomis ir (ar) turtu – sprendimo pripažinti nepriemoką beviltiška priėmimo data;“.

1.3. Papildau 5 punktą 5.8.2.5 papunkčiu „5.8.2.5. savivaldybės pavadinimu.“

1.4. Išdėstau 7 punktą taip:

„7. Mokesčių mokėtojo į teritorinės valstybinės mokesčių inspekcijos surenkamąją sąskaitą sumokėtos įmokos įskaitomos pagal mokėjimo nurodyme įrašytus kodus ir mokėjimo paskirtį. Įmokos koduojamos vadovaujantis Lietuvos Respublikos Vyriausybės 1999 m. sausio 6 d. nutarimu Nr. 7 „Dėl mokesčių, rinkliavų ir kitų įmokų į Lietuvos Respublikos valstybės biudžetą, savivaldybių biudžetus bei valstybės pinigų fondus kodavimo“ (Žin., 1999, Nr. 5-105). Jeigu mokėjimo dokumente nurodytas įmokos kodas neatitinka įmokos pavadinimo, pirmenybė teikiama įmokos kodui. Įmokų kodai yra patvirtinti Valstybinės mokesčių inspekcijos prie Finansų ministerijos viršininko 1999 m. sausio 29 d. įsakymu Nr. 18 „Dėl įmokų kodų sąrašo patvirtinimo“ (2000 m. gruodžio 22 d. įsakymo Nr. 247 redakcija; Žin., 2000, Nr. 113-3636; 2001, Nr. 12-391, Nr. 18-571, Nr. 25-845, Nr. 26-875, Nr. 53-1919, Nr. 56-2013). Įmokų kodų sąrašas skelbiamas Valstybinės mokesčių inspekcijos prie Finansų ministerijos interneto tinklapyje www.vmi.lt, pateikiamas mokėjimo vietose.“

1.5. Išdėstau 8 punktą taip:

„8. Tam tikro mokesčio atitinkamam mokėjimo terminui pasibaigus, iki kito tokio termino pradžios į teritorinės valstybinės mokesčių inspekcijos surenkamąją sąskaitą mokesčių mokėtojo ar mokestį išskaičiuojančio asmens sumokėta įmoka su nepasibaigusio mokėjimo termino kodu įskaitoma vėliausiai susidariusiai to mokesčio prievolei padengti. Jeigu tokia mokestinė prievolė jau padengta, gautą įmoką mokesčių administratorius įskaito pagal šios Tvarkos IV dalies nuostatas.“

1.6. Išdėstau 12 punktą taip:

„12. Nepriemokos dengiamos pagal permokos ar skirtumo susidarymo datą. Nepriemoką padengus permoka, delspinigiai perskaičiuojami atsižvelgiant į permokos ar skirtumo susidarymo datą. Finansų ministro nustatyta tvarka anuliuojami nuo tam tikro mokesčio ar baudos nepriemokos mokesčio administratoriaus priskaičiuoti to laikotarpio delspinigiai, kurį mokesčio mokėtojas turėjo kito (įskaitomo) mokesčio permoką.“

1.7. Išdėstau 14 punktą taip:

„14. Patikrinimo metu arba pagal mokesčių mokėtojo pateiktą patikslintą deklaraciją nustačius, kad permokos arba skirtumo suma iš tikrųjų yra mažesnė už įskaitytąją, anksčiau įskaitytoji permokos arba skirtumo dalis laikoma nepriemoka ir nuo jos susidarymo datos mokesčio įstatymo nustatyta tvarka turi būti skaičiuojami delspinigiai. Atliktieji įskaitymai neanuliuojami.“

1.8. Išdėstau 15 punktą taip:

„15. Mokesčių mokėtojo prašymu mokesčių permoka ar skirtumas gali būti įskaityta nepasibaigusių mokėjimo terminų deklaruojamiems ir apskaičiuotiems nedeklaruojamiems mokesčiams padengti tik padengus mokestines nepriemokas. Pridėtinės vertės mokesčio skirtumas įskaitomas Lietuvos Respublikos pridėtinės vertės mokesčio įstatymo (Žin., 1994, Nr. 3-40) 17 str. (2001 m. birželio 26 d. įstatymo Nr. IX-407 redakcija; Žin., 2001, Nr. 56-1982) nustatyta tvarka.“

1.9. Išdėstau 16 punktą taip:

„16. Nustatytos formos prašymas grąžinti (įskaityti) mokesčio permoką arba skirtumą pateikiamas vadovaujantis Valstybinės mokesčių inspekcijos prie Finansų ministerijos viršininko patvirtintomis mokesčio permokos arba skirtumo grąžinimo (įskaitymo) taisyklėmis.“

1.10. Išdėstau 23 punktą taip:

„23. Atlikus permokų įskaitymą be mokesčių mokėtojo rašytinio prašymo arba įskaičius permoką ar skirtumą ne taip, kaip mokesčių mokėtojas nurodė prašyme, apie tai mokesčių mokėtojui pranešama raštu arba kitomis priemonėmis.“

2. Šis įsakymas įsigalioja nuo 2001 m. rugsėjo 1 d.

Viršininkas	Mindaugas Strumskis